बांदा। प्रसिद्ध ललित ग्रुप की चेयर परसन डा.ज्योत्सना सूरी भी कालिंजर दुर्ग पर फिदा और मेहरबान हैं। हाल ही में वह हेलीकाप्टर से इस दुर्ग पर आई थीं। उन्होंने जिला प्रशासन के आला अफसरों के सामने प्रस्ताव रखा था कि प्रशासन व्यवस्था कर दे तो यहां होटल संबंधी ट्रेनिंग अपने ग्रुप से दिलवा सकती हैं। इसके लिए प्रशासन इंटेक को जमीन उपलब्ध करा दे। श्रीमती सूरी ने 20 लाख रुपए दान के रूप में देने की घोषणा की। इस धनराशि से दुर्ग के पुराने गेस्ट हाउस की मरम्मत होगी। मरम्मत का काम ललित ग्रुप के इंजीनियरों की निगरानी में होगा। उधर, केंद्रीय योजना आयोग के मुख्य सलाहकार प्रेमनारायण (आईएएस) ने कालिंजर और चित्रकूट में पर्यटन विकास की संभावनाओं की अध्ययन रिपोर्ट इंटेक से मांगी है। इंटेक यह रिपोर्ट तैयार कर रहा है। बांदा चैप्टर संयोजक श्री जमां ने बताया कि रिपोर्ट में कालिंजर सहित फतेहगंज, बिल्हरिया, पाथर कछार, चित्रकूट, राजापुर, कौशांबी को परिपथ के रूप में शामिल किया जाएगा। ब्यूरो